Nadeem Farooq (RV), 2012-11-08:
Det lovforslag, vi behandler lige nu, er utrolig vigtigt.
Det har stor betydning for rigtig mange mennesker, især for deres dagligdag og for deres hverdagssituation.
Og det er helt oplagt, det er helt forståeligt, at mange også bekymrer sig i forbindelse med det lovforslag, vi senere vedtager.
Derfor er det med lige dele beslutsomhed og ydmyghed, jeg går på talerstolen i dag for at tale for denne reform.
Bare sådan helt overordnet: Hvad er formålet med førtidspensionsreformen og fleksjobreformen?
Det er at sikre mennesker med nedsat arbejdsevne en plads på arbejdsmarkedet.
Det er egentlig med det mål, vi går til opgaven: at sikre, at flere bliver inkluderet i vores arbejdsfællesskaber.
Og det er en kæmpe udfordring, vi står over for.
Det er vigtigt, at vi gør alt, hvad vi kan, for at undgå, at de unge ikke ender på offentlig forsørgelse resten af deres liv.
Helt generelt må vi konstatere, at mennesker med en meget lille arbejdsevne desværre har oplevet, at de har haft svært ved at bruge ordningen.
Det, vi dermed også gør, er, at vi reducerer det antal, der så vil ende på førtidspension.
Det er ikke først og fremmest en spareøvelse.
Selvfølgelig kigger vi også på økonomien, men det, som det først og fremmest handler om, er at hjælpe de udsatte fleksjobbere.
Vi ændrer ordningen, sådan at de mest udsatte fleksjobbere får det største tilskud.
Og vi ændrer som udgangspunkt ikke på ordningen for dem, som allerede har et fleksjob.
Der er så nogle undtagelser fra den generelle regel.
Da førtidspensionsreformen og fleksjobreformen i sin tid blev skabt,
var målet, at der skulle ske en reduktion af tilgangen til førtidspension og netop fleksjob.
Nok er der siden blevet visiteret mange personer til fleksjob, men det ventede fald i antallet af tilkendelser til førtidspension er aldrig kommet.
Det er også derfor, vi står her i dag.
Og det er også derfor, vi tager den opgave på os at gennemføre reformen.
Summen af alle de erfaringer, vi har set, har vist os, at det ikke er lykkedes at få flere ind på det ordinære arbejdsmarked.
Med førtidspensionsreformen og fleksjobreformen ønsker vi at få flere danskere ind på det ordinære arbejdsmarked.
Det bidrager til samfundet, og det er vigtigt, men mindst lige så vigtigt og måske vigtigst af alt styrker og forbedrer det tilværelsen for den enkelte borger, som vi taler om her.
Det handler også om at værne om velfærdssamfundet, så vi også i fremtiden kan inkludere flest muligt i vores fællesskab.
Der er mange, mange elementer i det samlede lovkompleks, om jeg så må sige, og jeg har så valgt ikke at gå dem igennem slavisk.
Men det er jo helt oplagt, og det er meget vigtigt for os, at man ude i kommunerne får oprettet rehabiliteringsteam, som på en helt anden skræddersyet, tværfaglig, holistisk måde arbejder med de enkelte borgere, sådan at vi både får tænkt psykiatri, socialpolitik og sundhedspolitik ind i det her.
Jeg forstår så også udmærket de stærke følelser om den reform, men jeg må også insistere på, at reformen er vital og nødvendig, og at den skal have tid til at virke.
Den kan ikke stå alene, for vi stopper ikke med at realisere vores vision om at åbne for det danske arbejdsmarked, at realisere ambitionen om det rummelige arbejdsmarked, fordi vi gennemfører denne reform.
Det er ikke et spørgsmål om enten-eller, det er et spørgsmål om både-og, de to ting hænger sammen.
Med de bemærkninger vil Det Radikale Venstre støtte lovforslaget.
Nej, det er en helt forkert udlægning af reformen.
Det, der netop er sigtet med vores reform her, er jo at undgå, at mange unge kommer på førtidspension, den er netop lavet for at undgå, at vi skal ind og lave akutbehandling, så at sige, af de unge.
Det, vi gerne vil, er at lave en præventiv indsats, så vi undgår, at man oplever unge, som når 40-års-alderen, og så skal man til at lave en eller anden indsats for dem, men at vi stedet tager det i opløbet og skaber arbejdspladser for dem, mens de er unge, og også får taget hånd om deres psykiske lidelser, hvis de måtte have sådan nogle.